Document ID: 32012D0018

DEĊIŻJONI TAL-KUNSILL
tal-14 ta’ Diċembru 2011
li tistabbilixxi l-pożizzjoni li se tieħu l-Unjoni Ewropea fi ħdan il-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tas-Samoa mad-WTO
(2012/18/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2), u 207 flimkien mal-Artikolu 218(9) tiegħu,
Wara li kkunsidra l-proposti mill-Kummissjoni Ewropea,
Billi:
(1)
Fil-15 ta’ April 1998, il-Gvern tas-Samoa applika għall-adeżjoni mal-Ftehim ta’ Marrakech li jistabbilixxi l-Organizzazzjoni Dinjija tal-Kummerċ (WTO), skont l-Artikolu XII ta’ dak il-Ftehim.
(2)
Fil-15 ta’ Lulju 1998 twaqqaf Grupp ta’ Ħidma dwar l-adeżjoni tas-Samoa biex jintlaħaq ftehim dwar it-termini tal-adeżjoni aċċettabbli għas-Samoa u l-Membri kollha tad-WTO.
(3)
Il-Kummissjoni, f’isem l-Unjoni, innegozjat serje komprensiva ta’ impenji fir-rigward tal-ftuħ tas-suq min-naħa tas-Samoa li jissodisfaw it-talbiet tal-Unjoni u huma skont il-livell ta’ żvilupp tas-Samoa.
(4)
Dawn l-impenji huma issa inkorporati fil-Protokoll ta’ Adeżjoni tas-Samoa mad-WTO.
(5)
L-adeżjoni mad-WTO hi mistennija tagħti kontribut pożittiv u dejjiemi fil-proċess ta’ riforma ekonomika u żvilupp sostenibbli fis-Samoa.
(6)
Il-Protokoll ta’ Adeżjoni għandu għalhekk jiġi approvat.
(7)
L-Artikolu XII tal-Ftehim li jistabbilixxi d-WTO jistipula li t-termini tal-adeżjoni għandhom jaqblu dwarhom il-Membru tal-adeżjoni u d-WTO, u li l-Konferenza Ministerjali tad-WTO tapprova t-termini tal-adeżjoni min-naħa tad-WTO.
(8)
Għalhekk, hu meħtieġ li tkun stabbilita l-pożizzjoni li għandha tieħu l-Unjoni fi ħdan id-WTO fil-Konferenza Ministerjali fuq l-adeżjoni tas-Samoa mad-WTO,
ADOTTA DIN ID-DEĊIŻJONI:
Artikolu 1
Il-pożizzjoni li għandha tieħu l-Unjoni Ewropea fi ħdan il-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tas-Samoa mad-WTO hija li tapprova l-adeżjoni.
Artikolu 2
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul f’Ġinevra, l-14 ta’ Diċembru 2011.

Labels: 13
18
3
5